Per poder accedir a aquests préstecs, les comunitats de propietaris han de ser solvents, és a dir, no poden tenir una morositat acumulada excessiva, i han d'acreditar un índex de morositat igual o inferior al 5%.
Només excepcionalment, es podran valorar operacions per a comunitats de propietaris amb morositat fins al 8%, sempre que s'aportin garanties que responguin al criteri de solvència exigit per retornar el préstec.
L'import mínim del préstec i del pressupost de les obres de rehabilitació, ha de ser igual o superior als 30.000 euros pel conjunt de la comunitat de propietaris, i no pot sobrepassar el màxim de 20.000 euros per habitatge.
Es podrà sol·licitar el préstec sempre que estigui oberta una convocatòria pública.
La presentació de la sol·licitud no implica cap dret econòmic.
Les sol·licituds de préstec s'han de presentar i formalitzar telemàticament per mitjà del formulari que estarà a disposició dels sol·licitants al web de l'ICF [URL] i incorporaran el consentiment del sol·licitant a la transmissió de dades entre l'AHC i l'ICF a l'efecte de valorar i, si escau, atorgar el corresponent finançament.
En el cas de sol·licituds corresponents a municipis de l'Àrea Metropolitana de Barcelona, el document incorporarà també l'autorització a la transmissió de dades entre els consorcis d'habitatge i l'ICF.
Com a mínim, el 70% de la superfície construïda sobre rasant ha d'estar destinada a habitatge, exclosa la planta baixa si no és habitatge.
Com a mínim, el 50% dels habitatges de l'edifici han de constituir el domicili habitual i permanent del seus propietaris o arrendataris.
Documentació jurídica i administrativa: la sol·licitud segons model ICF acompanyada del CIF i Estatuts de la Comunitat de propietaris, acord de la Junta d'aprovació obres i de sol·licitud del préstec, relació de propietaris, persona designada com representant, entre altres ( veure Base 7.1.2 )
Documentació tècnica: Informació sobre l'informe de la inspecció tècnica de l'edifici (IITE) i el certificat d'eficiència energètica de l'edifici (CEE) i l'etiqueta energètica (EE); projecte bàsic i executiu de les obres, ofertes de les empreses del pressupost de les obres, i sol·licitud de llicència d'obres ( veure Base 7.1.3 ).
Les obres s'han d'iniciar en un termini màxim de vuit mesos comptats a partir de l'endemà de la data de notificació de concessió del préstec.
El termini per l'execució de les obres no pot excedir dels 24 mesos comptats a partir de l'endemà de la data de notificació de concessió del préstec.
Aquest termini es pot prorrogar com a màxim per un any més i s'ha de sol·licitar a l'AHC.
Es pot sol·licitar el préstec per obres no iniciades i també per obres iniciades i no finalitzades.
Quan es tracti d'obres ja iniciades, es pot sol·licitar préstec únicament per la part de l'obra pendent d'executar.
En aquest cas les obres no poden haver finalitzat abans de la publicació de la convocatòria corresponent i caldrà aportar la certificació del tècnic facultatiu de les obres que acrediti la part de l'obra executada i la pendent d'executar, per a la qual se sol·licita el finançament.
El pressupost protegible està constituït pel pressupost d'execució material què s'ha d'ajustar al de la llicència municipal de les obres, més les despeses generals i el benefici industrial de l'empresa que realitza les obres de rehabilitació, els honoraris dels professionals que intervenen en el procés d'execució d'obra, les despeses derivades de la tramitació administrativa i de gestió i l'impost sobre el valor afegit (IVA) que afecti les obres o als honoraris professionals per la seva execució.
L'import sobre construccions d'obres i serveis (ICIO), les taxes de l'etiqueta energètica (EE), altres taxes de tramitació administrativa, les despeses per l'obtenció de l'informe de la inspecció tècnica de l'edifici (IITE); les de la Certificació Energètica Edifici, el cost de la redacció dels projectes (bàsic i executiu); i els informes tècnics, estudis i diagnosis necessaris que constitueixen despeses necessàries prèvies a la sol·licitud del préstec.
Obres de rehabilitació referents a l'estat de conservació de l'edifici
Amb relació a aquestes actuacions, el resultat de l'informe de la inspecció tècnica de l'edifici (IITE) ha de ser amb deficiències importants, greus o molt greus.
Obres per a la millora de l'eficiència energètica i la sostenibilitat
Amb relació a aquestes actuacions, el resultat de l'informe de la inspecció tècnica de l'edifici (IITE) pot ser amb deficiències o sense.
Obres per a la millora de l'eficiència energètica i la sostenibilitat, entenent com a tals, entre d'altres, les que afecten a l'envolupant de l'edifici, tant per la seva part massissa com a les seves obertures i que comportin actuacions d'aïllament tèrmic i/o acústic que han d'aconseguir reduir la demanda energètica anual global de calefacció i refrigeració referida a la certificació energètica, sobre la situació prèvia a l'actuació, les instal·lacions d'energies renovables i les d'adequació funcional i tecnològica.
Obres per a la millora de la seguretat d'utilització i de l'accessibilitat
Amb relació a aquestes actuacions, el resultat de l'IITE pot ser amb deficiències o sense.
Obres en matèria d'accessibilitat per adequar els edificis i els accessos als habitatges i locals a la normativa vigent.